送章發運楶
作者：李復
朝代：宋

paragraphs: 鄉農不寓兵，經費半非古。
天下雖無事，禁虣必備武。
浚郊開王畿，屹然根本固。
鈎陳擁帝居，百萬環貔虎。
軍聲潮海驚，牙帳屯雲聚。
臨難責死力，溫飽當有素。
投身占尺籍，張口坐待哺。
梁野川瀆交，掘泉不見土。
種沙禾穟短，官租閣王府。
國用取東南，舳艫引吳楚。
浩浩九十州，連檣輸太庾。
秋風滿汴渠，櫛比不可數。
登陛獻歲額，供億足贏數。
儲偫如丘山，司農視新腐。
老幼無餒腹，誰復問暘雨。
天子念大計，置官憂敗蠱。
苟非簡帝衷，未肯輕付與。
詔書忽西下，秦臺更使斧。
精忠感帝聰，異寵褒聖語。
實資經濟術，盡委浩劇務。
狼荒極海壖，蜀江出荆渚。
提封半禹跡，綜錯均周賦。
際天聳風威，列城歸刺舉。
西北敵騎飛，今猶急宸顧。
百姓瘡未平，何處易星馭。
國事有重輕，先後存淵宁。
本根勢有重，暫輟營調度。
大庭訪衆議，捨公孰可去。
惟公德宇深，完養無驚懼。
砉刀發新硎，音中桑林舞。
遠畫垂後世，恥爲目前慮。
冰雪浄聰明，涇渭包肺腑。
縱橫富萬術，一一廊廟具。
出入未盡展，輿論嗟齟齬。
岧嶢雲間闕，曉曦媚金羽。
雙旌過對揚，當契君臣遇。
拜賜親天光，高議願一吐。
從容動凝旒，必歎相見暮。
庶幾慰美俗，丹衢翔闊步。
蕭條耕巖客，竊食慚無補。
蹣跚世揶揄，拳曲逃規矩。
舊學謾屠龍，巧伎羞刻楮。
芘頼托商陰，濩落容魏瓠。
附驥仰後塵，薦鶚玷過譽。
宴坐接烏九，妙譚奉犀麈。
重借鷯枝栖，不責馬曹誤。
摧頹已半生，踴躍臨晚路。
今朝對行色，悲風激林莽。
亂山雨報秋，荒野陰多霧。
孤禽失侶鳴，回飛氣如縷。